**Grozījumi “Publiskas personas kapitāla daļu un kapitālsabiedrību pārvaldības likumā”
sākotnējās ietekmes novērtējuma ziņojums (anotācija)**

|  |
| --- |
| **Tiesību akta projekta anotācijas kopsavilkums** |
| Mērķis, risinājums un projekta spēkā stāšanās laiks (500 zīmes bez atstarpēm) | **Likumprojekts “Grozījumi Publiskas personas kapitāla daļu un kapitālsabiedrību pārvaldības likumā” (turpmāk – likumprojekts) mērķis ir** nodrošināt Komerclikuma noteikumiem par akciju nominālvērtību vienlīdzīgus noteikumus. |

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Satiksmes ministrijas iniciatīva, lai nodrošinātu Ministru kabineta 2020.gada 23.aprīļa rīkojumu Nr. 219 “Par valsts akciju sabiedrības “Starptautiskā lidosta “Rīga”” pamatkapitāla palielināšanu” (turpmāk - Rīkojums Nr.219) un Eiropas Komisijas paziņojuma (turpmāk – EK) “*Pagaidu regulējums valsts atbalsta pasākumiem, ar ko atbalsta ekonomiku pašreizējā Covid-19 uzliesmojuma situācijā*” (turpmāk tekstā – Pagaidu regulējums) 60.punkta prasību izpildi.  |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Saskaņā ar Rīkojuma Nr.219 7.punktā noteikto, Satiksmes ministrijai tika uzdots sagatavot un iesniegt Finanšu ministrijā Lidostas komercdarbības atbalsta pasākumu plānu Covid-19 izraisīto seku novēršanai, lai nodrošinātu paziņojuma iesniegšanu EK un tās saskaņojuma saņemšanu. Valsts atbalsta atgriešanas nosacījumi iezīmēja būtiskākās diskusijas par pieejamajiem risinājumiem Lidostas gadījumā, jo līdz 2020.gada 13.oktobra grozījumiem Pagaidu regulējumā (no pieņemšana brīža 2020.gada 19.marta tika veikti 5 grozījumi, pēdējie veikti 2021.gada 28.janvārī), spēkā bija nosacījums, kas paredzēja, ka uzņēmums valsts daļu var atpirkt vai pārdot par tirgus cenām pircējam, kas nav saņēmējs. Šo nosacījumu izpilde Lidostas gadījumā bija apgrūtināta, ņemot vērā uz Lidostu attiecināmo Valsts un pašvaldību īpašuma privatizācijas un privatizācijas sertifikātu izmantošanas pabeigšanas likuma 17.panta pirmo daļu, kas nosaka, ka Lidostu un tās akcijas nedrīkst privatizēt vai atsavināt. Papildus, Pagaidu regulējuma 60.punkts nosaka, ka valsts kapitāla iepludināšanu vai līdzvērtīgu iejaukšanos veic par cenu, kas nepārsniedz saņēmēja akciju vidējo cenu 15 dienu laikā pirms kapitāla iepludināšanas pieprasījuma. Ja saņēmējs nav biržā kotēts uzņēmums, tā tirgus vērtības aplēse būtu jānosaka neatkarīgam ekspertam vai izmantojot citus samērīgus līdzekļus.Ievērojot minēto, neatkarīgs eksperts SIA PricewaterhouseCoopers ir veicis Lidostas akciju tirgus vērtības noteikšanu. Saskaņā ar neatkarīga eksperta novērtējumā noteikto, Lidostas vienas akcijas tirgus vērtība 2020.gada 30.aprīli nav vienāda ar viens *euro*. Tādejādi, izpildot Rīkojumu Nr.219 un ievērojot Pagaidu regulējuma prasības, Latvijas valsts nevar veikt jauno Lidostas akciju iegādi par cenu, kas neatbilst neatkarīga eksperta noteiktai tirgus vērtību. Vienlaikus norādāms, ka likumprojektā paredzēto normatīvo aktu izmaiņu rezultātā Rīkojumā Nr. 219 nav paredzētas veikt izmaiņas, kas būtu saistītas ar Rīkojumā Nr. 219 1.punktā noteiktā finanšu līdzekļu apmēra palielināšanu.Vienlaikus konstatējams, ka **Publiskas personas kapitāla daļu un kapitālsabiedrību pārvaldības likuma (turpmāk – Likums) 85.panta ceturtā daļa nosaka, ka publiskas personas akciju sabiedrības katras** akcijas nominālvērtība ir viens *euro.* Ievērojot minēto, šā brīža regulējums liedz publiskai personai veikt tai piederošās akciju sabiedrības pamatkapitāla palielināšanu, iegādājoties akcijas par jebkuru citu cenu, kā tikai viens *euro*. Lai nodrošinātu Pagaidu regulējuma prasību izpildi , vienlaikus sasniedzot Rīkojuma Nr. 219 izdošanas mērķi – sniegt atbalstu Lidostai, lai nodrošināt ekonomiskās krīzes pārvarēšanu un ekonomiskās situācijas stabilizēšanu nozarē, nepieciešams veikt izmaiņas Likumā, nodrošinot Komerclikuma noteikumiem par akciju nominālvērtību vienlīdzīgus noteikumus. Likumprojektā ietvertie grozījumi attieksies ne tikai uz valsts akciju sabiedrību “Starptautiskā lidosta “Rīga””, bet uz visām publisku personu kapitālsabiedrībām (tai skaitā sabiedrībām ar ierobežotu atbildību).Papildus, lai aptvertu visas Pagaidu regulējuma prasību izpildei nepieciešamās izmaiņas, kā arī ņemot vērā Pagaidu regulējuma attiecināmību uz visām publisku personu kapitālsabiedrībām (tai skaitā sabiedrībām ar ierobežotu atbildību), kas potenciāli var būt īpašā valsts atbalsta saņēmējas, kā arī, ievērojot izmaiņas Komerclikumā, kas stājās spēkā 2021.gada 12.janvārī, likumprojekts paredz citus grozījumus, salāgojot to ar Komerclikuma spēkā esošo redakciju, vienlaikus ievērojot publisku personu kapitālsabiedrību darbības specifiku.  |
| 3. | Projekta izstrādē iesaistītās institūcijas un publiskas personas kapitālsabiedrības | Satiksmes ministrija, VAS “STARPTAUTISKĀ LIDOSTA “RĪGA””, Pārresoru koordinācijas centrs, |
| 4. | Cita informācija | Nav |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Publiskas personas akciju sabiedrības |
| 2. | Tiesiskā regulējuma ietekme uz tautsaimniecību un administratīvo slogu | Likumprojekts šo jomu neskar. |
| 3. | Administratīvo izmaksu monetārs novērtējums | Nav novērtējams, jo pienākumus sabiedrības grupām neuzliek.  |
| 4. | Atbilstības izmaksu monetārs novērtējums | Likumprojekts šo jomu neskar. |
| 5. | Cita informācija | Nav |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Likumprojekts šo jomu neskar |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| 1. | Saistītie tiesību aktu projekti | Ņemot vērā Likumprojektā ietvertās izmaiņas Likumā, nepieciešams izstrādāt attiecīgus grozījumus Ministru kabineta 2015.gada 4.augusta noteikumos Nr. 453 “Noteikumi par publiskas personas akciju sabiedrības tipveida statūtiem”. |
| 2. | Atbildīgā institūcija | Satiksmes ministrija |
| 3. | Cita informācija | Likumprojekts  |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Likumprojekts šo jomu neskar |

|  |
| --- |
| **VI. Sabiedrības līdzdalība un komunikācijas aktivitātes** |
| Likumprojekts šo jomu neskar |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Pārresoru koordinācijas centrs |
| 2. | Projekta izpildes ietekme uz pārvaldes funkcijām un institucionālo struktūru.Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Likumprojekts šo jomu neskar |
| 3. | Cita informācija | Nav |

Satiksmes ministrs T. Linkaits

v\_sk = 794